Uredba Komisije (EGS) št. 1662/93

z dne 29. junija 1993

o podrobnih pravilih za uporabo Uredbe Sveta (EGS) št. 404/93 v zvezi s pogoji za uporabo splošnih ukrepov zaščite v sektorju banan

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 404/93 z dne 13. februarja 1993 o skupni ureditvi trga za banane [1] in zlasti člena 23 Uredbe

ker člen 23(1) Uredbe Sveta (EGS) št. 404/93 predvideva možnost sprejetja ustreznih ukrepov, če bi zaradi uvoza ali izvoza, enega ali več proizvodov iz člena 1, na trgu Skupnosti nastale ali bi lahko nastale resne motnje, ki bi lahko ogrozile cilje iz člena 39 Pogodbe; ker se navedeni ukrepi nanašajo na trgovino s tretjimi državami in se njihovo izvajanje preneha, ko motnje ali nevarnost motenj preneha;

ker je treba določiti glavna merila za ocenjevanje ali so na trgu Skupnosti nastale resne motnje oziroma obstaja nevarnost resnih motenj;

ker je treba razmere na trgu Skupnosti ocenjevati ne samo s sklicevanjem na tiste dejavnike, ki so lastni samemu trgu, ampak tudi na dejavnike v zvezi s trendi v trgovini;

ker je treba opredeliti vrste ukrepov, ki se jih lahko sprejme v skladu s členom 23 Uredbe (EGS) št. 404/93; ker morajo biti ukrepi takšne vrste, da odpravljajo motnje ali nevarnost motenj zaradi trgovine s tretjimi državami; ker morajo biti predvideni ukrepi primerni razmeram, da se prepreči druge učinke kot so tisti, zaradi katerih so bili sprejeti; ker so načrtovani ukrepi zato neomejevalni; ker je treba dopustiti možnost, da se uvede tudi druge ukrepe s primerljivim ali celo manj omejevalnim učinkom, da bi se jih lahko prilagodilo vrsti in resnosti motenj oziroma nevarnosti motenj na trgu Skupnosti;

ker Upravljalni odbor za banane ni podal svojega mnenja v roku, ki ga je določil njegov predsednik,

SPREJELA NASLEDNJO UREDBO:

Člen 1

Pri ocenjevanju ali je zaradi uvoza ali izvoza enega ali več proizvodov iz člena 1 Uredbe (EGS) št. 404/93 na trgu Skupnosti nastala nevarnost ali bi lahko nastala nevarnost resnih motenj v smislu člena 23 navedene uredbe, je treba upoštevati zlasti:

(a) obseg dejanskega ali predvidenega uvoza ali izvoza;

(b) obseg proizvodnje v Skupnosti in prodaje banan iz Skupnosti;

(c) razpoložljivost proizvodov na trgu Skupnosti;

(d) evidentirane cene domačih proizvodov na trgu Skupnosti ali predvidena gibanja teh cen, in zlasti morebitna izjemna nihanja glede na cene v zadnjih letih;

(e) evidentirane cene na trgu Skupnosti za proizvode po poreklu iz tretjih držav in zlasti morebitne izjemne padce teh cen.

Člen 2

1. Med ukrepe, ki se lahko sprejmejo v skladu s členom 23(2) in (3) Uredbe (EGS) št. 404/93, spada:

- začasna prepoved uvoza ali izvoza,

- popolna ali delna prepoved izdajanja uvoznih ali izvoznih dovoljenj,

- uvedba uvoznih ali izvoznih dovoljenj,

- uvedba minimalne uvozne cene za proizvode, za katere niso določene uvozne tarifne kvote,

- uvedba izvoznih dajatev.

2. Ukrepi, sprejeti v skladu s členom 23 Uredbe (EGS) 404/93, se lahko omejijo samo na določene proizvode.

Če razmere na trgu Skupnosti to opravičujejo, se lahko sprejme tudi druge ukrepe s primerljivimi ali manj omejevalnimi učinki kot so ukrepi iz odstavka 1.

Sprejeti ukrepi se uporabljajo tako dolgo in v takšnem obsegu kot je nujno potrebno.

3. Sprejeti ukrepi morajo upoštevati poseben položaj blaga, ki je že na poti v Skupnost.

Člen 3

Splošne ukrepe zaščite se uporablja v skladu z obveznostmi, ki izhajajo iz mednarodnih sporazumov, obvezujočih za Skupnost.

Člen 4

Uredba začne veljati 1. julija 1993.

Ta uredba je v celoti zavezujoča in se neposredno uporablja v vseh državah članicah.

V Bruslju, 29. junija 1993

Za Komisijo

René Steichen

Član Komisije

[1] UL L 47, 25.2.1993, str. 1.

--------------------------------------------------